Takachiho (1885)

Takachiho () oli keisarillisen Japanin laivaston vuonna 1885 vesillelaskettu Naniwa-luokan panssarikansiristeilijä, joka tuhoutui 17. lokakuuta 1914.

 Taustaa 
Ennen ensimmäistä Kiinan ja Japanin sotaa tapahtunut poliittisen jännityksen kasvaminen aiheutti Japanissa kiinnostuksen hankkia laivastolleen panssarikansiristeilijän. Alustyypin hankintaa puolsivat sen suuri nopeus, vahva aseistus ja panssarointi sekä suhteellisen edullinen hinta, jonka merkitystä korosti Japanin oman telakkateollisuuden kyvyttömyys valmistaa kyseisen kaltaisia aluksia. Lisäksi hankinnan tarvetta lisäsi Kiinan laivastolleen ostamat kaksi taistelulaivaa, panssarikansiristeilijä sekä panssaroidut tykkiveneet. Japanin laivaston vuonna 1883 julkaistuun viidenteen laajentamisohjelmaan sisällytettiin kolme panssarikansiristeilijää, joista kaksi tilattiin heti Armstrong Whitworthilta. Kolmas, Unebi, tilattiin Ranskasta Société des Forges et Chantiers le Havrelta.

 Valmistus 

W. H. Whiten suunnittelema alus tilattiin vuoden 1883 hankinnoissa Armstrong Whitworthin Low Walkerin telakalta Elswickistä, missä köli laskettiin 10. huhtikuuta 1884 telakkanumerolla 476. Alus laskettiin vesille 16. toukokuuta 1885 ja valmistui 26. maaliskuuta 1886.Brook 1999, s. 58.

 Palvelus 
Alus lähti 10. toukokuuta 1886 Plymouthista päällikkönään J. M. James. Aluksen miehistö oli hänen kasaamansa. Alus saapui 3. heinäkuuta Jokohamaan Japaniin kuljettuaan Suezin kanavan kautta. Alus liitettiin laivastoon 7. elokuuta. Alus lähti 13. lokakuuta Jokohamasta mukanaan virkamiehiä Tomitsuun ja Kannonzakiin, mistä se jatkoi Tokionlahdelle.Milanovich 2004 s. 46-49

Alus lähti 17. maaliskuuta 1894 Jokosukasta Honoluluun, jonne se saapui 21. maaliskuuta. Alus  vapautti sisaraluksensa Naniwan palaamaan Japaniin. Alus saapui 10. heinäkuuta Honolulusta Jokosukaan. Alukselle nousseet kadetit siirsivät 18. heinäkuuta aluksen Saseboon.

Ensimmäisen Kiinan ja Japanin sodassa alus liitettiin 22. heinäkuuta 1894 laivaston pääosaan (Hontai), mistä se siirrettiin kuukauden lopulla liikkuvaan osaan (Dai-ichi Yugekitai) päällikkönään Nomura Tadashi. Alus osallistui 17. syyskuuta Jalujoen taisteluun, missä se käytti 22 kappaletta 26 senttimetrin kranaatteja, 89 kappaletta 15 senttimetrin kranaatteja ja runsaasti kevyempien tykkien kranaatteja. Alukseen osui viisi kranaattia, jotka aiheuttivat vain vähäisiä vaurioita. Aluksella sai surmansa yksi ja haavoittui kaksi miehistönjäsentä.

Vuonna 1895 alus osallistui osastonsa mukana laivaston kaikkiin operaatioihin kuten Weihaiwein valtaukseen, joka päättyi 17. helmikuuta. Alus kuului myös 1895 Japanin laivaston osastoon, joka osallistui Taiwanin operaatioihin mukaan lukien Pescadores saarten valtauksen. Alus oli 15. maaliskuuta 1895 alkaen Sasebossa. Ensimmäisenä tehtävänä oli saattaa maajoukkoja, Taiwanin ja Pescadores saarten rannikkolinnakkeiden tulittaminen ja joukkojen siirrot. Alus palasi 10. heinäkuuta Nagasakiin, missä se poistettiin aktiivipalveluksesta 18. heinäkuuta.

Vuoden 1896 alus oli pääosin modernisoitavana. Se luokiteltiin 21. maaliskuuta 1898 toisen luokan risteilijäksi (Dai-ni to Junyokan). Vuonna 1899 alus valvoi Taiwania ja Etelä-Kiinan rannikkoa. Alus lähti 14. elokuuta 1900 Sasebosta Amoin rauhattomuuden vuoksi ja palasi satamaan 18. lokakuuta. Vuosina 1900–1901 aluksen Kruppin valmistamat tykit vaihdettiin Elswickin toimittamiin kuuden tuuman 40 pituuskaliiperin tykkeihin. Syynä vaihtoon oli aluksen keventäminen sekä tykkien yhdenmukaistaminen muiden palveluksessa olevien alusten kanssa.

Vuonna 1902 aluksen kotisatama vaihdettiin 1. huhtikuuta Sasebosta Jokosukan laivastoasemaksi. Boksarikapinassa alus kuului osastoon, joka tuki japanilaisia maihinnousujoukkoja Tianjinissa ja myös niin kutsuttuun kahdeksan valtion muodostaman liittokunnan laivasto-osastoon.

Alus varustettiin 7.-16. tammikuuta 1904 Kuren laivastoasemalla miinalaivaksi. Venäjän ja Japanin sodassa vuosina 1904–1905 Takachico osallistui Chemulponlahden taisteluun Koreaan sijoitettua Venäjän keisarikunnan laivaston osastoa vastaan. Taistelussa risteilijä Varyag pakotettiin Inchoniin, missä aluksen päällikkö upotti aluksensa.

Takachiho sisaraluksineen valvoi Port Arthurin sulkua 10. maaliskuuta 1904, kun se osallistui Port Arthurin taisteluun. Alus lähti 16. huhtikuuta Korean länsirannikolta ja saapui 18. huhtikuuta Chinhaeen, missä se seuraavana päivänä vastaanotti Nikkomarulta 24 miinaa. Molemmat alukset lähtivät 20. huhtikuuta Valdivostokiin, jonka edustalle ne saapuivat 29. huhtikuuta. Takachiho laski miinansa Vladivostokin sataman suulle. Alus saapui 8. toukokuuta Tsushimaan.

Kesäkuussa alus valvoi Japaninmerta, mutta se ei kyennyt estämään Venäjän laivaston Vladivostokista saapunutta risteilijäosastoa upottamasta japanilaisia kuljetusaluksia. Alus liitettiin vara-amiraali Kamimura Hikonojon komentamaan Japanin 2. laivastoon paikantamaan venäläiset risteilijät. Ulsanin taistelussa alus avusti 14. elokuuta risteilijä Rurikin upottamisessa ja uponneen aluksen miehistön pelastamisessa.

Alus osallistui 27.-28.toukokuuta 1905 Tsushiman taisteluun, jossa se kuului selustaosastoon. Se ampui iltapäivällä alueella havaittuja risteilijöitä, hävittäjiä ja kuljetusaluksia. Alus liitettiin 1906 Etelä-Kiinan laivastoon (Nanshin Kantai), joka operoi Etelä-Kiinan rannikolla. Alus oli 1907 Shanghaissa ja Foochoossa, mistä se vetäytyi laivaston mukana 13. kesäkuuta.

Huhtikuussa 1909 alus luokiteltiin sukellusveneiden emälaivaksi. Vuoden 1911 alkupuoliskon alus oli miinalaivaksi muutettavana Jokosukan telakalla, mistä vapauduttuaan se oli vedenalaisten sotatoimien koulutuskeskuksen (Kaigun Surai Gakko) koululaivana. Alus luokiteltiin 28. elokuuta 1912 toisen luokan rannikkopuolustusalukseksi (Dai-ni to Kaibokan).

Japani julisti 8. elokuuta 1914 sodan Saksan keisarikunnalle. Seuraavana päivänä Takachiho vastaanotti 120 miinaa Jokosukasta ja uudelleen Sasebosta. Alus liitettiin Japanin 2. laivastoon, joka lähti 23. elokuuta Sasebosta ympärysvaltojen Qingdaon laivastotukikohtaa valvovaan laivasto-osastoon. Katkottuaan sukellusvenekaapelit Tsingtaon ja Shanghain sekä Tsingtaon ja Chifun väliltä laivasto suojasi joukkojenkuljetussaattueet Japanista. Joukkojen tehtävänä oli vallata Saksan ainoa siirtomaa-alue Kiinassa.

Saksan keisarikunnan laivaston torpedovene S-90:n laukaisema torpedo osui alukseen 17. lokakuuta kymmenen merimailia Jiazhounlahdelta kaakkoon. Alus upposi vieden mukanaan 271 miestä, mukaan lukien aluksen päällikön Ito SukeyasunGardiner 1985, s. 225.. Alukselta pelastui vain kolme miestä, ja se olikin suurin Japanin laivaston yksittäinen menetys ensimmäisessä maailmansodassa. Alus poistettiin alusluettelosta 29. lokakuuta.

 Lähteet 

 Viitteet 

Luokka:Naniwa-luokan panssarikansiristeilijät
Luokka:Armstrongin valmistamat alukset
Luokka:Japanilaiset Venäjän–Japanin sodan risteilijät
Luokka:Japanilaiset ensimmäisen maailmansodan risteilijät
Luokka:Japanilaiset ensimmäisen Kiinan–Japanin sodan risteilijät